ພັນທະມິດສະຫະລັດອາເມລິກາ ພະຍາຍາມຕີຕົວອອກຫ່າງກໍລະນີອີຣານ
ປະເທດພັນທະມິດຂອງສະຫະລັດອາເມລິກາເລີ່ມອອກມາປະຕິເສດວ່າ ບໍ່ຮູ້ມາກ່ອນວ່າ ສະຫະລັດ ຈະສັງຫານນາຍພົນໂຊເລມານີຂອງອີຣານ ເພາະບໍ່ຢາກຕົກເປັນເປົ້າການໂຈມຕີຈາກອີຣານ ແລະ ພັນທະມິດ.
ປະເທດພັນທະມິດຂອງສະຫະລັດ ຫຼາຍປະເທດທີ່ເຄີຍສະໜັບສະໜຸນໃຫ້ສະຫະລັດ ໃຊ້ມາດຕະການທີ່ຮຸນແຮງຂຶ້ນໃນການຮັບມືກັບອີຣານ ຊໍ້າພັດເລີ່ມຕີຕົວອອກຫ່າງຈາກສະຫະລັດ ດ້ວຍການອອກມາປະກາດວ່າ ບໍ່ມີສ່ວນກ່ຽວຂ້ອງ ແລະ ບໍ່ຮູ້ມາກ່ອນວ່າ ໂດນັລ ທຣຳ ປະທານາທິບໍດີສະຫະລັດ ສັ່ງການໃຫ້ກອງທັບສະຫະລັດ ສັງຫານ ພົນຕີ ກັດຊິມ ໂຊເລມານີ ຜູ້ບັນຊາການກອງກຳລັງກຸດສ໌ ກອງກຳລັງສຳຄັນຂອງກອງທັບພິທັກປະຕິວັດອີຣານ ດ້ວຍການໂຈມຕີທາງອາກາດຈາກໂດຣນທີ່ນະຄອນຫຼວງແບກແດດຂອງອີຣັກເມື່ອວັນທີ 3 ມັງກອນ ທີ່ຜ່ານມາ.
ປະເທດພັນທະມິດຂອງສະຫະລັດ ຫຼາຍປະເທດພະຍາຍາມຈະບໍ່ຫຍຸ້ງກັບຄວາມຂັດແຍ້ງລະຫວ່າງສະຫະລັດ ແລະ ອີຣານໃນເທື່ອນີ້ ເພາະຢ້ານວ່າຈະຕົກເປັນເປົ້າການໂຈມຕີຂອງອີຣານ ແລະ ພັນທະມິດໄປນຳ ໂດຍສະເພາະຫຼັງຈາກທີ່ອີຣານຍິງຂີປະນາວຸດຫຼາຍສິບຫົວຖະຫຼົ່ມຖານທັບສະຫະລັດ 2 ແຫ່ງໃນອີຣັກ.
ອິດສະຣາເອລ ແລະ ອົງການສົນທິສັນຍາແອັດແລນຕິກເໜືອ ຫຼື ນາໂຕ (NATO) ຢ້ຳວ່າ ບໍ່ມີສ່ວນກ່ຽວຂ້ອງກັບການໂຈມຕີຂອງສະຫະລັດແຕ່ຢ່າງໃດ. ຂະນະທີ່ ອັງກິດ, ຝຣັ່ງ, ເຢຍລະມັນ, ຊາອຸດີອາຣະເບຍ ແລະ ອັນໂຕນິອູ ກູແຕຣີສ ເລຂາທິການສະຫະປະຊາຊາດ (UN) ຕ່າງກໍຮຽກຮ້ອງໃຫ້ສະຫະລັດອົດກັ້ນ ໂດຍສະເພາະຢ່າງຍິ່ງ ຫຼັງຈາກທີ່ທ່ານ ທຣຳ ປະກາດວ່າຈະຈະໂຈມຕີໃສ່ສະຖານທີ່ທາງວັດທະນະທຳຂອງອີຣານ.
ອັງກິດໄດ້ສັ່ງຫຼຸດຈຳນວນບຸກຄະລາກອນທີ່ເຮັດວຽກໃຫ້ສະຖານທູດອັງກິດປະຈຳອີຣານ ແລະ ອີຣັກ ເພື່ອຄວາມປອດໄພຂອງພົນລະເມືອງອັງກິດ.
ດ້ານຈາວັດ ຊາຣີຟ ລັດຖະມົນຕີກະຊວງການຕ່າງປະເທດຂອງອີຣານໄດ້ຂໍເຂົ້າຮ່ວມການປະຊຸມຄະນະມົນຕີຄວາມໝັ້ນຄົງແຫ່ງສະຫະປະຊາຊາດ ຫຼື UNSC ໃນວັນທີ 9 ມັງກອນ ນີ້ ຊຶ່ງການປະຊຸມດັ່ງກ່າວຈະເປີດໂອກາດໃຫ້ທາງການອີຣານໄດ້ກ່າວກັບປະຊາຄົມໂລກກ່ຽວກັບການສັງຫານນາຍພົນໂຊເລມານີ ແຕ່ສະຫະລັດຊໍ້າພັດປະຕິເສດວີຊາຂອງຊາຣີຟ ຊຶ່ງການກີດກັນບໍ່ໃຫ້ຊາຣີຟເຂົ້າຮ່ວມການປະຊຸມ UNSC ຖືເປັນການລະເມີດຂໍ້ຕົກລົງສຳນັກງານໃຫຍ່ສະຫະປະຊາຊາດປີ 1947.
ມະຫາອຳນາດໃນຢຸໂຣບທີ່ເຂົ້າຮ່ວມເຮັດຂໍ້ຕົກລົງນິວເຄຼຍອີຣານເມື່ອປີ 2015 ເຊັ່ນ: ອັງກິດ, ເຢຍລະມັນ ແລະ ຝຣັ່ງ ກໍກຽມຈະຫາລື ແລະ ຕັດສິນໃຈວ່າຈະເລີ່ມຂະບວນການຈັດການຄວາມຂັດແຍ້ງ ຫຼື ບໍ່ ຫຼັງຈາກທີ່ອີຣານອອກມາປະກາດວ່າຈະບໍ່ເຮັດຕາມຂໍ້ຕົກລົງນິວເຄຼຍອີຣານໂດຍຈະບໍ່ຈຳກັດລະດັບການຜະລິດແຮ່ຢູເຣນຽມເສີມສະມັດຖະພາບ ຊຶ່ງຂະບວນການຈັດການຄວາມຂັດແຍ້ງອາດນຳໄປສູ່ການຮຽກຮ້ອງໃຫ້ຢູເອັນຂວໍ້າບາດອີຣານອີກເທື່ອ ຊຶ່ງທີ່ຜ່ານມາ ອີຣານກໍໄດ້ວິຈານມະຫາອຳນາດໃນຢຸໂຣປວ່າບໍ່ປົກປ້ອງອີຣານຈາກການຂວໍ້າບາດຮຸນແຮງຈາກສະຫະລັດ.
ຂໍຂອບໃຈ
ຂໍ້ມູນ : Voice TV , Foreign Policy , WSJ